Čo je Multiplace?                                                                   Skok do festivalovej siete umenia a kreativity 

Bratislava, 11 Marec 2007

Multiplace je sieť ľudí a organizácií, venujúcich sa interakcii médií a technológií s umením, kultúrou a spoločnosťou. Vyvrcholením aktivít siete je každoročný festival, ktorý sa koná zároveň na rôznych miestach sveta. Jeho program je otvorený dielňam, inštaláciám, diskusiám, koncertom, performance, výstavám, prezentáciám, projekciám a predovšetkým novým formám kreativity. 

Tohtoročný festival s novým podtitulom „Festival sieťovej kultúry“ sa uskutoční v dňoch 13.-22.4.2007. Nový podtitul už šiesteho ročníka festivalu reaguje na zmeny, ktorými prechádza umelecké dianie a tiež organizátori festivalu. Upustili sme od pôvodného „festival kultúry nových médií“ a dôraz sme z nových médií, ktoré sa stali akýmsi zaužívaným termínom, presunuli na prepájanie, siete, kolaboráciu, a s tým súvisiace zaujímavé možnosti.

Špecifikom tohtoročného festivalu ostáva, že sa koná vo viacerých mestách naraz. V tomto roku sa uvidíme v Bratislave, Trnave, Žiline, Košiciach, Prahe, Brne, Budapešti, tiež v poľskom meste Kielce, rumunskom Kluž, či Providence v USA. Popri tradičných formách ako koncert, výstava, workshop sa návštevníci môžu tešiť na prepájanie jednotlivých miest pomocou streamingu. Okrem koncertných sál, klubovní, galérií, ateliérov, kancelárií sa podstatná časť festivalu odohrá aj na internete. Výraznou sekciou festivalu bude experimentálny Skok do siete – program, ktorý je otvorený ďalšej participácii. V spolupráci s rumunským združením Altart pripravujeme sériu psychogeografických hier, do ktorých sa budú účastníci zo všetkých miest zapájať prostredníctvom internetu. Špeciálne v Bratislave ponúkame na realizáciu vlastných projektov A4 open stage a ďalšie priestory: Space Gallery, Bastart Gallery, či Galériu 13m3.

Popri experimentálnej sekcii návštevníkov festivalu čakajú početné koncerty, výstavy, dielne, projekcie a diskusie. Každá akcia bude detailne popísaná v slovenčine a angličtine na web stránke a tiež v pripravovanej tlačenej brožúrke, ktorá bude aj akýmsi festivalovým časopisom. 

Výber z programu:

V Bratislave bude hlavná časť tradične prebiehať v A4 – nultom priestore, ktorý sa zmení na festivalové infocentrum s každodenným programom. Mladí dizajnéri, ktorí sa podieľajú aj na novom vizuáli festivalu otvoria svoje Open Design Studio, kde sa budú teoreticky ale hlavne prakticky venovať témam ako kolaboratívny dizajn, školské časopisy a pod. A4 bude tiež hosťovať dva večery poľsko-česko-slovensko-ukrajinsko-nemeckého hudobného festivalu Unsound, filmové projekcie, hardvérové workshopy, a ďalšie. V galérii 13 kubikov uvidíte výstavu Nory Ružičkovej. Festival v Bratislave bude patriť aj otvoreným štúdiám umelcov a dizajnérov: Erik Binder a jeho OST-960, či STUPIDesign+Kamikadze. V Žiline a Košiciach sa pripravuje uvedenie filmov Prix Ars Electronica, Machinima filmy a ďalšie podujatia. Brnenská pobočka pripravuje infocentrum a koncerty na FAVU. V Budapešti prebehne projekcia filmov súvisiacich s architektúrou a prezentácie VJov, Kielce aj Providence chystajú videoprojekcie zamerané na súčasnú experimentálnu tvorbu. Umelecká skupina idealnypartner.sk plánuje zapojiť publikum do akcií aj prostredníctvom stránok www.multiplace.sk   

 K aktivitám Multiplace patrí aj prípravná marcová dielňa venovaná internetovému vysielaniu (tzv. streamingu) zvuku a obrazu a prípadne tiež kolaboratívnym a performatívnym možnostiam streamingu. Dielňu organizujú Peter Gonda, Guy van Belle a Dušan Barok v otvorenom kultúrnom priestore Stanica v Žiline. Viac informácií nájdete na http://www.multiplace.sk/workshop

Tešíme sa na stretnutie!

MULTIPLACE 2007: ľudia, stroje, dizajn, hudba, video, softvér, dielne, výstavy, návštevy a ďalšie

Peter Pankuch 				Zuzana Černáková 			Mária Rišková
PR a propagácia 			Výkonná riaditeľka			Programová koordinátorka
0907 151 565				0907 467 598				m@13m3.sk
pagastan@post.sk 			zuzana@34.sk